
ВЪПРОСИ И ОТГОВОРИ ПО ПРОЦЕДУРА

№ BG161PO003-1.1.05 „Разработване на иновации от стартиращи предприятия"
ОТГОВОРИ НА ВЪПРОСИ № 108 - 113,
ПОЛУЧЕНИ В ПЕРИОДА 27.02.2012 г. – 08.03.2012 г.
И ПУБЛИКУВАНИ НА 26.04.2012 г..
ВЪПРОС № 108
Здравейте, 

В момента на подаване на Формуляр за предварителен подбор (май 2011), фирма, одобрена за представяне на пълно проектно предложение, не разполага с необходимия експертен персонал за създаване на опитен образец, и във Формуляра за предварителен подбор описва, че тази дейност ще се възложи на външен изпълнител. В същото време фирмата се развива успешно, и към началото на тази година в нея има назначени достатъчно квалифицирани и опитни експерти, които да могат да реализират дейността по създаване на опитен образец.В тази връзка искам да задам следните въпроси: 

1. Допустимо ли е да се включи експертен персонал във Формуляра за кандидатстване, който е назначен към момента на подаване на проектното предложение, но не е бил описан в Формуляра за предварителен подбор ? 

2. Допустимо ли е дейност, която във одобрения Формуляр за предварителен подбор е описана като дейност, изпълнявана от външен изпълнител, да бъде описана във Формуляра за кандидатстване като такава, която ще бъде изпълнена от експертния екип на кандидата? 

Поздрави, В. Гайдарова

29.02.2012 г.
ОТГОВОР № 108

1. При подаване на пълното проектно предложение е допустимо включването на експертен персонал, който не е бил описан във Формуляра за предварителен подбор. Следва да имате предвид, че при оценката на иновативния капацитет на кандидата и на етап Формуляр за кандидатстване ще бъде извършвана оценка на ръководния или експертния персонал на кандидата (в случай, че експертен персонал е нает към момента на кандидатстване). 
2. В т.2.3.1.2. „Специфични допустими разходи” от Насоките за кандидатстване са указани допустимите за финансиране по процедурата разходи, като е дадена възможността кандидатите сами да преценят кои от дейностите, свързани с реализирането на посочените допустими разходи, да извършат сами, като за целта наемат необходимите експерти и кои от тях да бъдат извършени от външни за кандидата изпълнители, избрани в резултат от проведена процедура за избор на изпълнители. Единствено дейностите/разходите за изработване на икономическа, финансова и техническа оценка за придобиване на ДМА и ДНА, консултантски услуги за разработване на проектното предложение, визуализация на проекта и одит, в случаите когато са предвидени в проекта, е необходимо да бъдат извършени от външен за кандидата изпълнител.  Предвид това, в случай че предвидената от Вас дейност не спада към някоя от горепосочените, които следва да бъдат възложени на външни изпълнители, е допустимо същата да бъде посочена като дейност, която ще изпълняват наетите от кандидата експерти по проекта. 
ВЪПРОС № 109
Във връзка с подготовката на Формуляра за кандидатстване по процедура с предварителен подбор на проекти, покриващи определени изисквания за качество, с няколко крайни срока за кандидатстване: BG161PO003-1.1.05 „Разработване на иновации от стартиращи предприятия” моля да получа отговори на следните въпроси.

1. Освен минимум 2 оферти за предвидените за закупуване ДМА и НДМА следва ли, към формуляра за кандидатстване да се представят и оферти за предвидени услуги и доставка на материали и консумативи , които ще се изпълняват от външни изпълнители, след провеждане на необходимия избор на изпълнител съгласно условията на ПМС № 55 от 12.03.2007 г. и глава три на Оперативното ръководство и ако следва отново ли най малко две?

Като се има пред вид посоченото в Насоките за кандидатстване : цитат 
„Недопустими по настоящата процедура са следните видове дейности/проекти:

дейности, чието изпълнение е стартирало преди влизането в сила на договора за
предоставяне на безвъзмездна финансова помощ по настоящата процедура, с
изключение на дейностите, свързани с предоставянето на консултантски услуги за
изготвяне на проектното предложение по процедурата;” – край на цитата 

моля да ми отговорите на следния въпрос:

2. Ще бъде ли взет под внимание и оценен адекватно иновативния и експертен потенциал на кандидата , основан на документи доказващи, че персонала, които към момента на подаване на формуляра за кандидатстване не е назначен в предприятието, но се предвижда да ще бъде назначен на трудов договор, при евентуално подписване на договор за финансиране с ДО и изпълнение на проекта, има значителен опит в разработването на иновативни продукти, опит в изпълнение на проекти/дейности в сферата на научно-изследователската и развойна дейност, при това в конкретната област , както и документи доказващи внедряването на такива разработки? 

3. Ще имат ли стойност за оценка на този потенциал, копия на документи доказващи, професионален опит и експертиза в областта на иновацията за персонал, който не е нает но се предвижда да бъде назначен на трудов договор. 

4. Трябва ли експертния персонал, предвиден да се занимава, единствено с дейности по разработване на иновацията, предмет на проекта, да е назначен преди спечелване на финансиране, ( т. е към момента на подаване на Формуляра за кандидатстване ) след като Разходите за възнаграждения, включително за здравни и осигурителни вноски за сметка на работодателя, за периода преди подписване на договор за финансиране са недопустим разходи . 

5. Необходимо ли е за признаване на експертния потенциал персонала да бъде назначен на граждански договор преди започване на дейности по изпълнение на проекта.?

6. Възможно ли е да получа допълнително информация относно получената оценка на Предложението за предварителен подбор съобразно Приложение Ж – Критерии за предварителен подбор на проектни предложения. 

Донка Петкова 
29.02.2012 г.
ОТГОВОР № 109
1. Следва да имате предвид, че съгласно т. 2.3. „Допустимост на разходите” от Насоките за кандидатстване по процедурата, към Формуляра за кандидатстване – Приложение А2 се изисква представянето на поне две оферти само по отношение на предвидените за закупуване по проекта активи – ДМА и ДНА. Предвид това,  по отношение на предвидени услуги и доставка на материали и консумативи, които ще се изпълняват/доставят от външни изпълнители, не е необходимо да се прилагат оферти. 

2 и 3. При оценяване на иновативния и експертен потенциал на кандидата се взема предвид само иновативния и експертен потенциал на лица, които са назначени в предприятието към момента на подаване на проектното предложение.
4. Няма изискване експертния персонал, който ще изпълнява дейности по разработване на иновацията, предмет на проекта, да е назначен преди подаване на проектното предложение. 
5. За да бъде взет предвид експертния потенциал на персонала е необходимо тези лица да бъдат наети към момента на подаване на проектното предложение на трудов договор или договор за управление. 
6. На кандидатите, получили покана да подадат пълно проектно предложение, се предоставя само информация за общия брой точки, получени от етапа на кандидатстване с Формуляр за предварителен подбор.
ВЪПРОС № 110 

1.При разработката на пълно проектно предложение планираме детайлно план за действие и установяваме следното: разработката на опитен образец ще отнеме минимум такъв период от време, че максималният срок от 24 месеца ще бъде достатъчен единствено проектът да завърши с готов опитен образец. Реализацията на маркетингови планове, участие в панаири, подготовка на интернет страница биха били смислени само при наличие на готов опитен образец. Бяхме заложили такива дейности във формуляра за предварителен подбор, но сега се вижда, че за тях няма да има време в рамките на проекта. Нали в този случай е възможно дейности заложени във формуляра за предварителен подбор да не бъдат вписани в пълното проектно предложение?

И по-общо: възможно ли е дейностите заложени във формуляра за предварителен подбор да бъдат променяни в пълно проектно предложение с оглед подробното планиране, което се случва на настоящия етап?

2. След като бюджетът на формуляра за предварителен подбор може да се различава от бюджета в пълно проектно предложение, нали това автоматично означава, че интензитетът на помощта може също да се различава?

Казусът е следният: на етап пълно проектно предложение и подробно планиране се вижда, че ни е необходим по-малък бюджет от заложения във формуляра за предварителен подбор. При намаляване на бюджета, максималната помощ от 200 000 евро, която ще бъде поискана, автоматично означава по-висок интензитет в пълно проектно предложение от заложения интензитет във формуляра за предварителен подбор.  

Нали това е допустимо? 

Поздрави, Ангелина Добрева

7.3.2012 г.

ОТГОВОР № 110
1.  При подаване на цялостно проектно предложение по настоящата процедура са допустими промени в дейностите по проекта, посочени на етапа на предварителен подбор, при спазване на всички изисквания, условия и критерии по процедурата. 
2. На етап подаване на пълното проектно предложение е допустимо извършването на промени и корекции в сравнение с  първоначално посочените във Формуляра за предварителен подбор суми, тъй като те се разглеждат като предварителни и е допустимо впоследствие да бъде направено подробно и пълно остойностяване на предвидените дейности. В този смисъл, е възможно на етап подаване на пълното проектно предложение да настъпи промяна в посочения от Вас интензитет на заявената безвъзмездна финансова помощ. Следва да имате предвид, че съгласно Насоките за кандидатстване има определени максимални размери както по отношение на безвъзмездната финансова помощ в рамките на индивидуален проект, така и по отношение на интензитета на безвъзмездната финансова помощ, които са както следва: 391 166 лв. и 90%. 
ВЪПРОС № 111
Здравейте,

Одобрени сме за втори етап -  представяне на цялостно проектно предложение. Имаме следните въпроси:

1. Допустими са разходите за  ползване на външна услуга за „защита на интелектуална собственост на национално и международно равнище и ползване на необходимата за това експертна помощ и конкретно услуги за извършване на проучвания от Патентно ведомство на Република България или от лицензиран представител по индустриална собственост, както и услуги за изготвяне на патентно досие, заявка за полезен модел или дизайн на национално и международно ниво, включително консултантски и юридически услуги, свързани с лицензиране и доходи от права върху индустриална собственост”. Опасенията ни са свързани с възможността даден етап по извършване на патентоването да надхвърли предвидения максимален срок за изпълнение на проекта. След проведени консултации сме уверени, че е невъзможно в рамките на 24 месеца да се извърши патентоване в чужбина. Необходимо ли е  в проекта да заложим разходи по тази дейност единствено за тези етапи от защитата на интелектуална собственост, за които сме сигурни, че ще приключат в рамките на проекта?

2. Смята ли се за конфликт на интереси, ако за позиция „експерт, нает на основен трудов договор и на пълен работен ден (8 работни часа), отговорен за икономическите дейности на предприятието, управлението и отчитането на проекта, позиционирането на бъдещия иновативен продукт, процес или услуга на пазара, намирането на потенциални инвеститори за внедряването на продукта, процеса или услугата” се назначи съпругата на единият от собствениците на фирмата кандидат? Като специалист тя притежава необходимия опит, квалификация и образование. 
3. При представяне на цялостно проектно предложение към придружителните документи трябва да представим „Счетоводна политика на кандидата”. В случай, че фирмата ни не е извършвала икономическа дейност  - нулеви приходи и липса на ДМА, логично нямаме все още въведена счетоводна политика. В този случай можем ли да не прилагаме счетоводна политика на кандидата?

4. В процес на изпълнение на проекта ще назначим квалифициран персонал  - до 5 човека. След реализирането на проекта съгласно чл. 1.8 от Общите условия на договора за предоставяне на безвъзмездна финансова помощ „в срок от пет години след приключването на операцията или три години след приключването на операцията в държавата-членка, която е упражнила правото си на избор за намаляване на този срок за запазване на инвестицията или на работните места, създадени от МСП, проектът не трябва да претърпи значителни изменения”. Това включва и запазване на броя на наетия персонал за указания период. Възможно ли след приключване на проекта,  запазвайки бройката на персонала да подменим част от него със специалисти с друга квалификация – поради  необходимост възникнала на следващ етап? 

Димитър Шарбанов
7.3.2012 г.

ОТГОВОР № 111
1. Следва да имате предвид, че дейностите, свързани със защита на интелектуалната собственост не са задължителни дейности и се извършват по преценка на кандидата. В случай че предвиждате такива, в проектното предложение е целесъобразно да бъдат включени само тези дейности, чието изпълнение ще приключи в рамките на крайния срок за изпълнение на проекта, тъй като Управляващия орган може да изплати финансови средства само за приключили в рамките на проекта дейности. 
Управляващия орган на ОП „Конкурентоспособност“, е запознат с посочения от Вас срок (надхвърлящ предвидения максимален срок от 24 месеца за изпълнение на проектите по настоящата процедура), който изисква цялостния процес по патентоване. В тази връзка в Насоките за кандидатстване, като допустима дейност по проекта, свързана със защита на интелектуална собственост на национално и международно равнище е определено - „извършване на проучвания от Патентно ведомство на Република България или от лицензиран представител по индустриална собственост, както и дейности за изготвяне на патентно досие, заявка за полезен модел или дизайн на национално и международно ниво“. Видно няма поставено изискване, в периода, определен за изпълнение на проекта, кандидата да получи патент. 

2.Съгласно чл. 4.1 от Общите условия Бенефициентът може да сключва трудови/граждански договори с лица по § 1, ал. 1, т. 1 от Допълнителните разпоредби на Търговския закон, ако отговарят на изискванията на заеманата длъжност, единствено след изричното одобрение на Договарящия орган при представяне на мотивирана обосновка за необходимостта от това.
3. Кандидатът е необходимо да представи Счетоводна политика на предприятието независимо, че то не е извършвало икономическа дейност и не е прилагало до момента тази политика. В случай, че Счетоводната политика на предприятието не е приложена, и/или не е представена като копие, заверено от кандидата, тя се изисква за допълнително представяне, като за целта се предоставя срок от 7 (седем) календарни дни от датата на получаване на писменото искане за това. В случай на непредставянето й, или повторното й представяне, но не в изискуемата форма, или представянето й, но след изтичане на определения срок от 7 календарни дни, респективно представянето на товарителница, издадена след изтичане на определения срок, проектното предложение се отхвърля само и единствено на това основание. Счетоводната политика се изисква за да се провери какви са заложените от предприятието прагове на същественост за дълготрайните материални и нематериални активи.
4. Когато в проектното предложение е посочено, че резултат от него е създаването на работни места, този резултат подлежи на контрол за посочения в  чл. 1.8 от Общите условия на договора за предоставяне на безвъзмездна финансова помощ период, като е възможно със запазването на работните места като брой, но не и като същност или изисквания за заемането им, да се приеме, че по този начин е отговорено на изискването за запазване на резултатите от проекта. 
ВЪПРОС № 112
Моля да потвърдите, че при спазване на критерий за допустимост за продължителност на проекта до 24 месеца, срокът заложен в пълно проектно предложение може да бъде по-дълъг от срока заложен във формуляра за предварителен подбор.

Благодаря предварително, 

Поздрави, Ангелина Добрева

7.3.2012 г.

ОТГОВОР № 112
При подаване на цялостно проектно предложение по настоящата процедура е допустимо да бъдат извършени някои промени в параметрите на проектното предложение спрямо предварително заложените на етап предварителен подбор (включително и по отношение на продължителността на проектното предложение). При промяна на параметрите спрямо предварително заложените е необходимо да бъдат спазени всички изисквания, условия и критерии по процедурата и измененията да не водят до промяна на целите на проекта и да не възпрепятстват неговото изпълнение.

Здравейте, имам въпрос във връзка с подаване на Формуляр за кандидатстване по процедура BG161PO003-1.1.05 „Разработване на иновации от стартиращи предприятия”. Във формулярът за предварителен подбор сме описали като една дейност изготвянето на икономическа, финансова и техническа оценка, а в Бюджета към предложението са дадени като отделни пера 1. изготвяне на икономическа и финансова оценка и 2. изготвяне на техническа оценка. Следва ли те се третират като една дейност, която да бъде възложена на един изпълнител или да се опишат като две отделни дейности и по отделно за двете да бъде избран изпълнител по реда на ПМС 55/2007?

Също така, следва ли да се представят две примерни оферти за разходите за наем на помещение и комунални услуги? моля да уточните следва ли да се прилагат към формуляра по две оферти за външни консултантски услуги или изискването е само по отношение на придобиването на  ДМА и ДНА

Светослав Александров

8.3.2012 г.

ОТГОВОР № 113
На стр. 32 от Оперативното ръководство по процедурата е посочено, че разходите за услуги - раздел 7 от бюджета е препоръчително да се договорят чрез

прилагане на една процедура за определяне на изпълнител с обект услуга, включваща обособени позиции, ако е необходимо. 
В случай, че разходите за изготвянето на икономическа, финансова и техническа оценка са посочени като отделни пера в бюджета (1. изготвяне на икономическа и финансова оценка и 2. изготвяне на техническа оценка) това предполага, че те могат да бъдат възложени на отделни изпълнители, но тъй като са посочени като една дейност би следвало да бъде проведена една процедура за избор на изпълнител с отделни обособени позиции съответно за икономическата и финансовата оценка и за техническата оценка.
Изискване за представяне на най-малко две оферти има само по отношение на инвестициите в дълготрайни материални активи и дълготрайни нематериални активи. По отношение на разходите за наем на помещение и за комунални услуги, както и за консултантски услуги на етап кандидатстване не се изисква представянето на оферти. Документацията за избор на изпълнител на консултантски услуги за изготвяне на проектното предложение се прилага към искането за междинно/окончателно плащане.

